title: Komisijas Īstenošanas regula (ES) Nr. 714/2011 ( 2011. gada 20. jūlijs ), ar ko nosaka kompensācijas likmes, kas piemērojamas olām un olu dzeltenumiem, ko eksportē kā preces, uz kurām neattiecas Līguma I pielikums

text:
               21.7.2011

               LV

               Eiropas Savienības Oficiālais Vēstnesis

               L 190/70

         KOMISIJAS ĪSTENOŠANAS REGULA (ES) Nr. 714/2011
   (2011. gada 20. jūlijs),
   ar ko nosaka kompensācijas likmes, kas piemērojamas olām un olu dzeltenumiem, ko eksportē kā preces, uz kurām neattiecas Līguma I pielikums
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 164. panta 2. punktu,
   tā kā:

               (1)

               Regulas (EK) Nr. 1234/2007 162. panta 1. punkta b) apakšpunktā paredzēts, ka starpību starp šīs regulas 1. panta 1. punkta s) apakšpunktā un I pielikuma XIX daļā minēto produktu cenām starptautiskajā tirgū un Savienībā var segt ar eksporta kompensāciju, ja šos produktus eksportē kā preces, kas noteiktas minētās regulas XX pielikuma V daļā.

               (2)

               Komisijas 2010. gada 29. jūnija Regulā (ES) Nr. 578/2010, ar kuru īsteno Padomes Regulu (EK) Nr. 1216/2009 attiecībā uz eksporta kompensāciju piešķiršanas sistēmu noteiktiem lauksaimniecības produktiem, ko eksportē tādu preču veidā, kuras neaptver Līguma I pielikums, kā arī šo kompensāciju apjoma noteikšanas kritērijus (2), precizēti produkti, kuriem jānosaka kompensācijas likme, ko piemēro, ja šos produktus eksportē kā preces, kas minētas Regulas (EK) Nr. 1234/2007 XX pielikuma V daļā.

               (3)

               Saskaņā ar Regulas (ES) Nr. 578/2010 14. panta 1. punktu kompensācijas likme par 100 kg katra attiecīgā pamatprodukta jānosaka tādam pašam laikposmam, kādu ievēro kompensāciju noteikšanai par šiem produktiem, ja tos eksportē nepārstrādātus.

               (4)

               Regulas (EK) Nr. 1234/2007 162. panta 2. punktā paredzēts, ka eksporta kompensācija, kuru piemēro par preces sastāvā esošu produktu, nedrīkst pārsniegt kompensāciju, ko piemēro par šo produktu, to eksportējot bez turpmākas pārstrādes.

               (5)

               Pašreiz piemērojamās kompensācijas ir noteiktas ar Komisijas Īstenošanas regulu (ES) Nr. 401/2011 (3). Tā kā ir jānosaka jaunas kompensācijas, minētā regula ir jāatceļ.

               (6)

               Lauksaimniecības tirgu kopīgās organizācijas pārvaldības komiteja nav sniegusi atzinumu tās priekšsēdētāja noteiktajā termiņā,

         IR PIEŅĒMUSI ŠO REGULU.
   1. pants
   Kompensāciju likmes, ko piemēro Regulas (ES) Nr. 578/2010 I pielikumā un Regulas (EK) Nr. 1234/2007 I pielikuma XIX daļā minētajiem pamatproduktiem, ko eksportē kā preces, kas minētas Regulas (EK) Nr. 1234/2007 XX pielikuma V daļā, ir noteiktas šīs regulas pielikumā.
   2. pants
   Ar šo atceļ Īstenošanas regulu (ES) Nr. 401/2011.
   3. pants
   Šī regula stājas spēkā 2011. gada 21. jūlijā.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 20. jūlijā

            Komisijas un tās priekšsēdētāja vārdā –

            uzņēmējdarbības un rūpniecības ģenerāldirektors

         Heinz ZOUREK

      (1)  OV L 299, 16.11.2007., 1. lpp.

      (2)  OV L 171, 6.7.2010., 1. lpp.

      (3)  OV L 105, 21.4.2011., 14. lpp.

      PIELIKUMS

         Kompensāciju likmes, ko no 2011. gada 21. jūlija piemēro olām un olu dzeltenumiem, kurus eksportē kā preces, uz kurām neattiecas Līguma I pielikums

                  (EUR/100 kg)

                  KN kods

                  Apraksts

                  Galamērķis (1)

                  Kompensācijas likme

                  0407 00

                  Putnu olas ar čaumalu, svaigas, konservētas vai termiski apstrādātas:

                  – Mājputnu:

                  0407 00 30

                  – – Citas:

                              a)

                              eksportējot olu albumīnu ar KN kodiem 3502 11 90 un 3502 19 90

                  02

                  0,00

                  03

                  19,00

                  04

                  0,00

                              b)

                              eksportējot citas preces

                  01

                  0,00

                  0408

                  Putnu olas bez čaumalas un dzeltenumi, svaigi, žāvēti, vārīti ūdenī vai tvaicēti, kultenī, saldēti vai konservēti citā veidā, arī ar cukuru vai citiem saldinātājiem:

                  – Olu dzeltenumi:

                  0408 11

                  – – Žāvēti:

                  ex 0408 11 80

                  – – – Piemēroti lietošanai pārtikā:

                  nesaldināti

                  01

                  74,00

                  0408 19

                  – – Citi:

                  – – – Piemēroti lietošanai pārtikā:

                  ex 0408 19 81

                  – – – – Šķidri:

                  nesaldināti

                  01

                  22,00

                  ex 0408 19 89

                  – – – – Saldēti:

                  nesaldināti

                  01

                  22,00

                  – Citi:

                  0408 91

                  – – Žāvēti:

                  ex 0408 91 80

                  – – – Piemēroti lietošanai pārtikā:

                  nesaldināti

                  01

                  38,00

                  0408 99

                  – – Citi:

                  ex 0408 99 80

                  – – – Piemēroti lietošanai pārtikā:

                  nesaldināti

                  01

                  9,00

         (1)  Galamērķi ir šādi:

                  01

                  trešās valstis. Šveicei un Lihtenšteinai šīs likmes nav piemērojamas precēm, kas minētas Eiropas Kopienas un Šveices Konfederācijas 1972. gada 22. jūlija Nolīguma 2. protokola I un II tabulā;

                  02

                  Kuveita, Bahreina, Omāna, Katara, Apvienotie Arābu Emirāti, Jemena, Turcija, Honkongas īpašās pārvaldes apgabals un Krievija;

                  03

                  Dienvidkoreja, Japāna, Malaizija, Taizeme, Taivāna un Filipīnas;

                  04

                  visi galamērķi, izņemot Šveici un galamērķus 02 un 03.


title: Komisijas Īstenošanas regula (ES) Nr. 366/2013 ( 2013. gada 22. aprīlis ), ar ko apstiprina darbīgo vielu Bacillus firmus I-1582 saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu  Dokuments attiecas uz EEZ

text:
                  23.4.2013

                  LV

                  Eiropas Savienības Oficiālais Vēstnesis

                  L 111/30

         KOMISIJAS ĪSTENOŠANAS REGULA (ES) Nr. 366/2013
         (2013. gada 22. aprīlis),
         ar ko apstiprina darbīgo vielu Bacillus firmus I-1582 saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu un 78. panta 2. punktu,
         tā kā:

                     (1)

                     Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīva 91/414/EEK (2) attiecībā uz apstiprinājuma procedūru un nosacījumiem jāpiemēro darbīgajām vielām, par kurām lēmums pieņemts saskaņā ar Direktīvas 91/414/EEK 6. panta 3. punktu pirms 2011. gada 14. jūnija. Attiecībā uz Bacillus firmus I-1582 Regulas (EK) Nr. 1107/2009 80. panta 1. punkta a) apakšpunkta nosacījumi ir izpildīti ar Komisijas Lēmumu 2011/123/ES (3).

                     (2)

                     Saskaņā ar Direktīvas 91/414/EEK 6. panta 2. punktu Francija 2010. gada 4. augustā saņēma Bayer CropScience AG pieteikumu darbīgo vielu Bacillus firmus I-1582 iekļaut Direktīvas 91/414/EEK I pielikumā. Ar Lēmumu 2011/123/ES tika apstiprināts, ka dokumentācija ir pilnīga, proti, principā to var uzskatīt par atbilstošu Direktīvas 91/414/EEK II un III pielikumā noteiktajām datu un informācijas prasībām.

                     (3)

                     Šīs darbīgās vielas iedarbība uz cilvēku un dzīvnieku veselību un vidi ir novērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz lietojuma veidiem, kurus ierosinājis pieteikuma iesniedzējs. Izraudzītā ziņotāja dalībvalsts 2011. gada 12. jūlijā iesniedza novērtējuma ziņojuma projektu.

                     (4)

                     Novērtējuma ziņojuma projektu izskatīja dalībvalstis un Eiropas Pārtikas nekaitīguma iestāde (turpmāk “iestāde”). Secinājumu par darbīgās vielas Bacillus firmus I-1582 pesticīdu riska novērtējuma pārskatīšanu (4) iestāde 2012. gada 20. augustā iesniedza Komisijai. Dalībvalstis un Komisija novērtējuma ziņojuma projektu un iestādes secinājumu izskatīja Pārtikas aprites un dzīvnieku veselības pastāvīgajā komitejā, un 2013. gada 15. martā tas tika pabeigts kā Komisijas pārskata ziņojums par Bacillus firmus I-1582.

                     (5)

                     Dažādajās veiktajās pārbaudēs tika konstatēts, ka augu aizsardzības līdzekļi, kas satur Bacillus firmus I-1582, kopumā ir uzskatāmi par atbilstošiem Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši attiecībā uz lietojuma veidiem, kas tika pārbaudīti un sīki izklāstīti Komisijas pārskata ziņojumā. Tāpēc ir lietderīgi apstiprināt Bacillus firmus I-1582.

                     (6)

                     Pirms apstiprināšanas būtu jāatvēl pietiekami ilgs periods, lai dalībvalstis un ieinteresētās personas varētu sagatavoties no apstiprinājuma izrietošo jauno prasību izpildei.

                     (7)

                     Neskarot saistības, kas apstiprināšanas rezultātā noteiktas ar Regulu (EK) Nr. 1107/2009, un ņemot vērā īpašo situāciju, ko radījusi pāreja no Direktīvas 91/414/EEK uz Regulu (EK) Nr. 1107/2009, tomēr būtu jāpiemēro turpmāk minētie nosacījumi. Būtu jāparedz, ka pēc apstiprināšanas dalībvalstīm ir seši mēneši, lai veiktu Bacillus firmus I-1582 saturošu augu aizsardzības līdzekļu atļauju pārskatīšanu. Dalībvalstīm attiecīgi būtu jāmaina, jāaizstāj vai jāatsauc atļaujas. Atkāpjoties no iepriekš minētā termiņa, būtu jāparedz ilgāks periods, lai saskaņā ar vienotajiem principiem par katru augu aizsardzības līdzekli katram paredzētajam lietojuma veidam iesniegtu un novērtētu visu atjaunināto Direktīvas 91/414/EEK III pielikumā minēto dokumentāciju.

                     (8)

                     Pieredze, kas gūta, Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (5), liecina, ka var rasties grūtības, interpretējot spēkā esošo atļauju turētāju pienākumus attiecībā uz datu pieejamību. Tāpēc, lai izvairītos no turpmākiem sarežģījumiem, būtu jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir pieejama dokumentācija, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem minētās direktīvas I pielikumā vai regulās, ar ko apstiprina darbīgās vielas, neparedz jaunus pienākumus nedz dalībvalstīm, nedz atļauju turētājiem.

                     (9)

                     Saskaņā ar Regulas (EK) Nr. 1107/2009 13. panta 4. punktu būtu attiecīgi jāgroza pielikums Komisijas 2011. gada 25. maija Īstenošanas regulai (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (6).

                     (10)

                     Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprināšana
            Darbīgo vielu Bacillus firmus I-1582, kā norādīts I pielikumā, apstiprina atbilstīgi minētajā pielikumā izklāstītajiem nosacījumiem.

            2. pants
            Augu aizsardzības līdzekļu atkārtota novērtēšana

               1.   Dalībvalstis saskaņā ar Regulu (EK) Nr. 1107/2009 līdz 2014. gada 31. martam vajadzības gadījumā groza vai atsauc spēkā esošās atļaujas darbīgo vielu Bacillus firmus I-1582 saturošiem augu aizsardzības līdzekļiem.
               Tās līdz minētajai dienai īpaši pārbauda, vai ir izpildīti šīs regulas I pielikuma nosacījumi, izņemot minētā pielikuma ailē “Īpaši noteikumi” norādītos nosacījumus, un vai atļaujas turētājam saskaņā ar Direktīvas 91/414/EEK 13. panta 1.–4. punkta un Regulas (EK) Nr. 1107/2009 62. panta nosacījumiem ir tāda dokumentācija vai piekļuve tādai dokumentācijai, kas atbilst minētās direktīvas II pielikuma prasībām.

               2.   Atkāpjoties no 1. punkta, dalībvalstis saskaņā ar vienotajiem principiem, kas minēti Regulas (EK) Nr. 1107/2009 29. panta 6. punktā, pamatojoties uz dokumentāciju, kas atbilst Direktīvas 91/414/EEK III pielikuma prasībām, un ņemot vērā šīs regulas I pielikuma aili “Īpaši noteikumi”, atkārtoti novērtē katru atļauto augu aizsardzības līdzekli, kas satur Bacillus firmus I-1582 kā vienīgo darbīgo vielu vai vienu no vairākām darbīgajām vielām, kuras visas vēlākais līdz 2013. gada 30. septembrim ir iekļautas Īstenošanas regulas (ES) Nr. 540/2011 pielikumā. Pamatojoties uz minēto novērtējumu, tās nosaka, vai līdzeklis atbilst Regulas (EK) Nr. 1107/2009 29. panta 1. punktā izklāstītajiem nosacījumiem.
               Pēc tam, kad tas ir noteikts, dalībvalstis rīkojas šādi:

                           a)

                           ja līdzeklis satur Bacillus firmus I-1582 kā vienīgo aktīvo vielu, atļauju vajadzības gadījumā groza vai atsauc vēlākais līdz 2015. gada 31. martam; vai

                           b)

                           ja līdzeklis satur Bacillus firmus I-1582 kā vienu no vairākām darbīgajām vielām, atļauju vajadzības gadījumā groza vai atsauc līdz 2015. gada 31. martam vai līdz datumam, kas šādai grozīšanai vai atsaukšanai paredzēts attiecīgajā tiesību aktā vai aktos, ar kuriem attiecīgā viela vai vielas iekļautas Direktīvas 91/414/EEK I pielikumā vai ar kuriem minētā viela vai vielas apstiprinātas, izvēloties vēlāko no šiem datumiem.

            3. pants
            Grozījumi Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

            4. pants
            Stāšanās spēkā un piemērošanas diena
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2013. gada 1. oktobra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2013. gada 22. aprīlī

                  Komisijas vārdā –

                  priekšsēdētājs

               José Manuel BARROSO

            (1)  OV L 309, 24.11.2009., 1. lpp.

            (2)  OV L 230, 19.8.1991., 1. lpp.

            (3)  OV L 49, 24.2.2011., 40. lpp.

            (4)  EFSA Journal 2012; 10(9):2868. Pieejams tiešsaistē: www.efsa.europa.eu.

            (5)  OV L 366, 15.12.1992., 10. lpp.

            (6)  OV L 153, 11.6.2011., 1. lpp.

            I PIELIKUMS

                        Parastais nosaukums, identifikācijas numuri

                           IUPAC nosaukums

                        Tīrība (1)

                        Apstiprināšanas datums

                        Apstiprināšanas termiņa beigas

                        Īpaši noteikumi

                           Bacillus firmus I-1582
                        Kolekcijas Nr. CNCMI-1582

                        Nepiemēro

                        Minimālā koncentrācija: 7,1 × 1010 CFU/g

                        2013. gada 1. oktobris

                        2023. gada 30. septembris

                        Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par Bacillus firmus I-1582 un jo īpaši tā I un II papildinājumu, ko 2013. gada 15. martā pabeidza Pārtikas aprites un dzīvnieku veselības pastāvīgā komiteja.
                        Šajā vispārīgajā novērtējumā dalībvalstis īpašu uzmanību pievērš operatoru un strādnieku aizsardzībai un ņem vērā, ka Bacillus firmus I-1582 uzskatāms par potenciālu kairinātāju.
                        Lietošanas nosacījumos attiecīgā gadījumā ietver riska mazināšanas pasākumus.

               (1)  Sīkāka informācija par darbīgās vielas identitāti un specifikāciju sniegta pārskata ziņojumā.

            II PIELIKUMS
            Īstenošanas regulas (ES) Nr. 540/2011 pielikuma B daļā pievieno šādu ierakstu:

                           Numurs

                           Parastais nosaukums, identifikācijas numuri

                              IUPAC nosaukums

                           Tīrība (*1)

                           Apstiprinājuma datums

                           Apstiprinājuma beigu datums

                           Īpaši noteikumi

                           “36

                              Bacillus firmus I-1582
                           Kolekcijas Nr. CNCMI-1582

                           Nepiemēro

                           Minimālā koncentrācija: 7,1 × 1010 CFU/g

                           2013. gada 1. oktobris

                           2023. gada 30. septembris

                           Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par Bacillus firmus I-1582 un jo īpaši tā I un II papildinājumu, ko 2013. gada 15. martā pabeidza Pārtikas aprites un dzīvnieku veselības pastāvīgā komiteja.
                           Šajā vispārīgajā novērtējumā dalībvalstis īpašu uzmanību pievērš operatoru un strādnieku aizsardzībai un ņem vērā, ka Bacillus firmus I-1582 uzskatāms par potenciālu kairinātāju.
                           Lietošanas nosacījumos attiecīgā gadījumā ietver riska mazināšanas pasākumus.”

               (*1)  Sīkāka informācija par darbīgās vielas identitāti un specifikāciju sniegta pārskata ziņojumā.


title: Komisijas Īstenošanas regula (ES) 2015/1502 (2015. gada 8. septembris), kas saskaņā ar Eiropas Parlamenta un Padomes Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū 8. panta 3. punktu nosaka elektroniskās identifikācijas līdzekļu uzticamības līmeņu minimālās tehniskās specifikācijas un procedūras (Dokuments attiecas uz EEZ)

text:
               9.9.2015

               LV

               Eiropas Savienības Oficiālais Vēstnesis

               L 235/7

         KOMISIJAS ĪSTENOŠANAS REGULA (ES) 2015/1502
   (2015. gada 8. septembris),
   kas saskaņā ar Eiropas Parlamenta un Padomes Regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū 8. panta 3. punktu nosaka elektroniskās identifikācijas līdzekļu uzticamības līmeņu minimālās tehniskās specifikācijas un procedūras
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 23. jūlija Regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (1), un jo īpaši tās 8. panta 3. punktu,
   tā kā:

               (1)

               Regulas (ES) Nr. 910/2014 8. pants nosaka, ka elektroniskās identifikācijas shēmai, par ko paziņots atbilstoši 9. panta 1. punktam, ir jāprecizē atbilstīgi minētajai shēmai izsniegto elektroniskās identifikācijas līdzekļu uzticamības līmenis (proti, zems, būtisks vai augsts).

               (2)

               Noteikt minimālās tehniskās specifikācijas, standartus un procedūras ir būtiski, lai panāktu vienotu izpratni par uzticamības līmeņu detaļām un nodrošinātu sadarbspēju, valstu noteiktos izziņoto elektroniskās identifikācijas shēmu uzticamības līmeņus attiecinot uz 8. pantā minētajiem uzticamības līmeņiem, kā noteikts Regulas (ES) Nr. 910/2014 12. panta 4. punkta b) apakšpunktā.

               (3)

               Šā īstenošanas akta specifikācijās un procedūrās ir ņemts vērā starptautiskais standarts ISO/IEC 29115, jo tas ir galvenais elektroniskās identifikācijas līdzekļu uzticamības līmeņa jomā pieejamais starptautiskais standarts. Tomēr Regulas (ES) Nr. 910/2014 saturs atšķiras no minētā starptautiskā standarta, it īpaši identitātes pārbaudes un verifikācijas prasību ziņā, kā arī pēc tā, kā tiek ņemtas vērā dalībvalstu identitātes noteikšanas kārtības un attiecīgo Eiropas Savienībā esošo instrumentu atšķirības. Tādēļ pielikumā, gan balstoties uz ISO/IEC 29115, nebūtu jāatsaucas uz specifisku minētā starptautiskā standarta saturu.

               (4)

               Šī regula ir izstrādāta kā uz iznākumu balstīta pieeja, kas ir vispiemērotākā, un tas atspoguļojas arī terminu un jēdzienu precizēšanai izmantotajās definīcijās. Tajās ir ņemts vērā Regulas (ES) Nr. 910/2014 mērķis, kas attiecas uz elektroniskās identifikācijas līdzekļu uzticamības līmeņiem. Tādēļ, nosakot specifikācijas un procedūras šajā īstenošanas aktā, vislielākajā mērā būtu jāņem vērā eksperimentālais lielapjoma projekts STORK, ieskaitot tajā izstrādātās specifikācijas, un ISO/IEC 29115 definīcijas un jēdzieni.

               (5)

               Atkarā no konteksta, kādā jāverificē identitātes pierādījumu aspekts, autoritatīvi avoti var būt daždažādi, piemēram, reģistri, dokumenti, apkopojumi. Dažādu dalībvalstu autoritatīvie avoti var atšķirties pat līdzīgos apstākļos.

               (6)

               Identitātes pierādīšanas un verifikācijas prasībās būtu jāņem vērā dažādas sistēmas un prakse, vienlaikus nodrošinot pietiekami lielu uzticamību, lai panāktu nepieciešamo uzticēšanos. Tādēļ, akceptējot procedūras, ko agrāk izmantoja citiem mērķiem, nevis elektroniskās identifikācijas līdzekļu izdošanai, ir jāizvirza nosacījums, ka apstiprināšanas brīdī šīs procedūras atbilst prasībām, kas paredzētas attiecīgajam uzticamības līmenim.

               (7)

               Parasti izmanto tādus autentifikācijas faktorus kā kopīgs noslēpums, fiziskas ierīces un fiziski atribūti. Tomēr, lai paaugstinātu autentifikācijas procesa drošību, ir jāmudina izmantot daudzveidīgākus autentifikācijas faktorus, it īpaši no dažādām faktoru kategorijām.

               (8)

               Šai regulai nebūtu jāietekmē juridisko personu pārstāvības tiesības. Tomēr pielikumā būtu jānosaka fizisko un juridisko personu elektroniskās identifikācijas līdzekļu saistījuma prasības.

               (9)

               Būtu jāatzīst, cik liela nozīme ir informācijas drošības un pakalpojumu vadības sistēmām, kā arī atzītas metodikas izmantošanai un standartos (piemēram, ISO/IEC 27000 un ISO/IEC 20000 sērija) iestrādāto principu piemērošanai.

               (10)

               Jāņem vērā arī dalībvalstu labas prakses piemēri darbā ar uzticamības līmeņiem.

               (11)

               Svarīgs instruments, ar ko pārbaudīt produktu atbilstību šā īstenošanas akta drošības prasībām, ir IT drošības sertifikācija uz starptautisku standartu pamata.

               (12)

               Regulas (ES) Nr. 910/2014 48. pantā minētā komiteja nav sniegusi atzinumu tās priekšsēdētāja noteiktajā termiņā,

         IR PIEŅĒMUSI ŠO REGULU.
   1. pants
   1.   Izziņotas elektroniskās identifikācijas shēmas ietvaros izdoto elektroniskās identifikācijas līdzekļu zemo, būtisko un augsto uzticamības līmeni nosaka ar atsauci uz pielikumā izklāstītajām specifikācijām un procedūrām.
   2.   Pielikumā izklāstītās specifikācijas un procedūras izmanto, lai izraudzītos elektroniskās identifikācijas shēmas ietvaros izdoto elektroniskās identifikācijas līdzekļu uzticamības līmeni, nosakot šādu elementu drošu izmantojamību un kvalitāti:

               a)

               uzņemšana – kā izklāstīts šīs regulas pielikuma 2.1. punktā saskaņā ar Regulas (ES) Nr. 910/2014 8. panta 3. punkta a) apakšpunktu;

               b)

               elektroniskās identifikācijas līdzekļu pārvaldība – kā izklāstīts šīs regulas pielikuma 2.2. punktā saskaņā ar Regulas (ES) Nr. 910/2014 8. panta 3. punkta b) un f) apakšpunktu;

               c)

               autentifikācija – kā izklāstīts šīs regulas pielikuma 2.3. punktā saskaņā ar Regulas (ES) Nr. 910/2014 8. panta 3. punkta c) apakšpunktu;

               d)

               pārvaldība un organizācija – kā izklāstīts šīs regulas pielikuma 2.4. punktā saskaņā ar Regulas (ES) Nr. 910/2014 8. panta 3. punkta d) un e) apakšpunktu.

         3.   Ja izziņotas elektroniskās identifikācijas shēmas ietvaros izdotais elektroniskās identifikācijas līdzeklis atbilst prasībai, kas minēta pie augstāka uzticamības līmeņa, uzskatāms, ka tas apmierina līdzvērtīgu zemāka uzticamības līmeņa prasību.
   4.   Ja attiecīgajā pielikuma daļā nav noteikts citādi, tad, lai panāktu pieprasīto uzticamības līmeni, ir jāapmierina visi elementi, kas pielikumā norādīti pie elektroniskās identifikācijas shēmas ietvaros izdota elektroniskās identifikācijas līdzekļa konkrēta uzticamības līmeņa.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 8. septembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 257, 28.8.2014., 73. lpp.

      PIELIKUMS

         Izziņotas elektroniskās identifikācijas shēmas ietvaros izdoto elektroniskās identifikācijas līdzekļu zema, būtiska un augsta uzticamības līmeņa tehniskās specifikācijas un procedūras

      1.   Piemērojamās definīcijas

      Šajā pielikumā piemēro šādas definīcijas:
      1)   “autoritatīvs avots”– jebkura veida avots, uz kuru var paļauties, ka tas sniedz precīzus datus, informāciju un/vai pierādījumu, ko var izmantot identitātes pierādīšanai;
      2)   “autentifikācijas faktors”– faktors, kas apstiprināts par saistītu ar personu un ietilpst kādā no šīm kategorijām:
      a)   “turējumā balstīts autentifikācijas faktors”– autentifikācijas faktors, kurā subjektam ir jāpierāda, ka tas ir viņa turējumā;
      b)   “zināšanā balstīts autentifikācijas faktors”– autentifikācijas faktors, kurā subjektam ir jāpierāda, ka viņš to zina;
      c)   “piemitīgs autentifikācijas faktors”– autentifikācijas faktors, kas balstās uz fiziskas personas fizisku īpašību un par kuru subjektam ir jāpierāda, ka viņam piemīt šī fiziskā īpašība;
      3)   “dinamiskā autentifikācija”– elektronisks process, kurā izmanto kriptogrāfiju vai citas metodes, kas dod iespēju pēc pieprasījuma izveidot elektronisku pierādījumu tam, ka subjekta pārziņā vai turējumā ir identifikācijas dati, un kas mainās līdzi katrai autentifikācijai starp subjektu un sistēmu, kura verificē subjekta identitāti;
      4)   “informācijas drošības pārvaldības sistēma”– procesu un procedūru kopums, kura uzdevums ir informācijas drošības apdraudējumu noturēt pieņemamā līmenī.
      2.   Tehniskās specifikācijas un procedūras

      Šajā pielikumā izklāstīto tehnisko specifikāciju un procedūru elementus izmanto, lai noteiktu, kā Regulas (ES) Nr. 910/2014 8. panta prasības un kritērijus piemērot elektroniskās identifikācijas shēmas ietvaros izsniegtiem elektroniskās identifikācijas līdzekļiem.
      2.1.   Uzņemšana

      2.1.1.   Pieteikšanās un reģistrēšanās

                  Uzticamības līmenis

                  Nepieciešamie elementi

                  Zems

                              1.

                              Nodrošina, ka pieteikuma iesniedzējs zina noteikumus, kas saistīti ar elektroniskās identifikācijas līdzekļu lietošanu.

                              2.

                              Nodrošina, ka pieteikuma iesniedzējs zina ieteiktos piesardzības pasākumus, kas saistīti ar elektroniskās identifikācijas līdzekļiem.

                              3.

                              Vāc attiecīgos personas datus, kas vajadzīgi identitātes pierādīšanai un verificēšanai.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.1.2.   Identitātes pierādīšana un verificēšana (fiziskai personai)

                  Uzticamības līmenis

                  Nepieciešamie elementi

                  Zems

                              1.

                              Var pieņemt, ka personai ir pierādījums, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli, un tas atspoguļo uzdoto identitāti.

                              2.

                              Pierādījumus var uzskatīt par patiesiem vai tādiem, kas pastāv pēc autoritatīva avota ziņām, un pierādījumi šķiet derīgi.

                              3.

                              Autoritatīvais avots zina, ka uzdotā identitāte pastāv, un var tikt uzskatīts, ka persona, kura uzdod identitāti, ir tā pati.

                  Būtisks

                  Jāizpilda zemais līmenis plus viena no alternatīvām 1.–4. punktā:

                              1.

                              Ir verificēts, ka personai ir pierādījums, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli, un tā atbilst uzdotajai identitātei,
                              un
                              ir pārbaudīts pierādījuma patiesums; vai pēc autoritatīva avota ziņām tas pastāv un attiecas uz īstu personu,
                              un
                              ir veikti pasākumi, lai minimalizētu risku, ka personas identitāte nav uzdotā identitāte, ņemot vērā risku, ka var būt, piemēram, nozaudēts, nozagts, apturēts, anulēts vai notecējis pierādījums.
                              vai

                              2.

                              Reģistrēšanās laikā tiek iesniegts personas dokuments dalībvalstī, kurā šis dokuments izdots, un šķiet, ka dokuments attiecas uz tā uzrādītāju,
                              un
                              ir veikti pasākumi, lai minimalizētu risku, ka personas identitāte nav uzdotā identitāte, ņemot vērā risku, ka var būt, piemēram, nozaudēti, nozagti, apturēti, anulēti vai notecējuši dokumenti.
                              vai

                              3.

                              Ja procedūras, ko publiska vai privāta vienība agrāk izmantojusi tajā pašā dalībvalstī citam nolūkam, nevis elektroniskās identifikācijas līdzekļu izdošanai, nodrošina uzticamību, kas līdzvērtīga tai, kas minēta 2.1.2. punktā attiecībā uz būtisku uzticamības līmeni, tad vienībai, kas atbild par reģistrāciju, nav jāatkārto iepriekšējās procedūras, ja šādu līdzvērtīgu uzticamību apstiprina atbilstības novērtēšanas struktūra, kas minēta Eiropas Parlamenta un Padomes Regulas (EK) Nr. 765/2008 (1) 2. panta 13. punktā, vai līdzvērtīga struktūra.
                              vai

                              4.

                              Ja elektroniskās identifikācijas līdzekļus izdod uz tāda derīga izziņota elektroniskās identifikācijas līdzekļa pamata, kura uzticamības līmenis ir būtisks vai augsts, un ņem vērā personas identifikācijas datu maiņas riskus, nav vajadzīgs atkārtot identitātes pierādīšanas un verifikācijas procesus. Ja elektroniskās identifikācijas līdzeklis, kas ir par pamatu, nav izziņots, būtiskais vai augstais uzticamības līmenis ir jāapstiprina atbilstības novērtēšanas struktūrai, kas minēta Regulas (EK) Nr. 765/2008 2. panta 13. punktā, vai līdzvērtīgai struktūrai.

                  Augsts

                  Jāizpilda 1. vai 2. punkta prasības:

                              1.

                              Jāizpilda būtiskais līmenis plus viena no alternatīvām a)–c) apakšpunktā:

                                          a)

                                          ja ir verificēts, ka personai ir fotogrāfiskās vai biometriskās identifikācijas pierādījums, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli, un minētais pierādījums atspoguļo uzdoto identitāti, pierādījumu pārbauda, lai noteiktu, vai tas ir derīgs pēc autoritatīva avota ziņām,
                                          un
                                          pieteikuma iesniedzējs tiek identificēts ar uzdoto identitāti, salīdzinot vienu vai vairākas personas fiziskās īpašības ar autoritatīvu avotu;
                                          vai

                                          b)

                                          ja procedūras, ko publiska vai privāta vienība agrāk izmantojusi tajā pašā dalībvalstī citam nolūkam, nevis elektroniskās identifikācijas līdzekļu izdošanai, nodrošina uzticamību, kas līdzvērtīga tai, kas minēta 2.1.2. punktā attiecībā uz augstu uzticamības līmeni, tad vienībai, kas atbild par reģistrāciju, nav jāatkārto iepriekšējās procedūras, ja šādu līdzvērtīgu uzticamību apstiprina atbilstības novērtēšanas struktūra, kas minēta Regulas (EK) Nr. 765/2008 2. panta 13. punktā, vai līdzvērtīga struktūra,
                                          un
                                          tiek veikti pasākumi, kas pierāda, ka agrākās procedūras rezultāti vēl ir derīgi,
                                          vai

                                          c)

                                          ja elektroniskās identifikācijas līdzekļus izdod uz tāda derīga izziņota elektroniskās identifikācijas līdzekļa pamata, kura uzticamības līmenis ir augsts, un ņem vērā personas identifikācijas datu maiņas riskus, nav vajadzīgs atkārtot identitātes pierādīšanas un verifikācijas procesus. Ja elektroniskās identifikācijas līdzeklis, kas ir par pamatu, nav izziņots, augstais uzticamības līmenis ir jāapstiprina atbilstības novērtēšanas struktūrai, kas minēta Regulas (EK) Nr. 765/2008 2. panta 13. punktā, vai līdzvērtīgai struktūrai,
                                          un
                                          tiek veikti pasākumi, kas pierāda, ka iepriekšējās šā izziņotā elektroniskās identifikācijas līdzekļa izdošanas procedūras rezultāti vēl ir derīgi.

                                    VAI

                              2.

                              Ja pieteikuma iesniedzējs neuzrāda atzītu fotogrāfiskās vai biometriskās identifikācijas pierādījumu, piemēro tieši tās pašas procedūras, ko tāda atzīta fotogrāfiskās vai biometriskās identifikācijas pierādījuma iegūšanai valsts līmenī izmanto par reģistrāciju atbildīgās dalībvalsts vienība.

            2.1.3.   Identitātes pierādīšana un verificēšana (juridiskai personai)

                  Uzticamības līmenis

                  Nepieciešamie elementi

                  Zems

                              1.

                              Juridiskās personas uzdoto identitāti apliecina uz tādu pierādījumu pamata, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli.

                              2.

                              Pierādījumi šķietami ir derīgi un tos var uzskatīt par patiesiem vai pastāvošiem pēc autoritatīvu avota ziņām, ja juridiskas personas iekļāvums autoritatīvajā avotā ir brīvprātīgs un to reglamentē juridiskās personas un autoritatīvā avota vienošanās.

                              3.

                              Autoritatīvam avotam nav zināms, ka juridiskā persona būtu statusā, kas tai neļauj rīkoties kā šai juridiskajai personai.

                  Būtisks

                  Jāizpilda zemais līmenis plus viena no alternatīvām 1.–3. punktā:

                              1.

                              Juridiskās personas uzdoto identitāti apliecina uz tādu pierādījumu pamata, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli, ieskaitot juridiskās personas nosaukumu, juridisko formu un (attiecīgā gadījumā) reģistrācijas numuru,
                              un
                              pierādījumus pārbauda, lai noteiktu, vai tie ir patiesi vai pastāv pēc autoritatīva avota ziņām, ja juridiskajai personai ir jābūt iekļautai autoritatīvajā informācijas avotā, lai darbotos savā nozarē,
                              un
                              ir veikti pasākumi, lai minimalizētu risku, ka juridiskās personas identitāte nav uzdotā identitāte, ņemot vērā risku, ka var būt, piemēram, nozaudēti, nozagti, apturēti, anulēti vai notecējuši dokumenti.
                              vai

                              2.

                              Ja procedūras, ko publiska vai privāta vienība agrāk izmantojusi tajā pašā dalībvalstī citam nolūkam, nevis elektroniskās identifikācijas līdzekļu izdošanai, nodrošina uzticamību, kas līdzvērtīga tai, kas minēta 2.1.3. punktā attiecībā uz būtisku uzticamības līmeni, tad vienībai, kas atbild par reģistrāciju, nav jāatkārto iepriekšējās procedūras, ja šādu līdzvērtīgu uzticamību apstiprina atbilstības novērtēšanas struktūra, kas minēta Regulas (EK) Nr. 765/2008 2. panta 13. punktā, vai līdzvērtīga struktūra.
                              vai

                              3.

                              Ja elektroniskās identifikācijas līdzekļus izdod uz tāda derīga izziņota elektroniskās identifikācijas līdzekļa pamata, kura uzticamības līmenis ir būtisks vai augsts, nav vajadzīgs atkārtot identitātes pierādīšanas un verifikācijas procesus. Ja elektroniskās identifikācijas līdzeklis, kas ir par pamatu, nav izziņots, būtiskais vai augstais uzticamības līmenis ir jāapstiprina atbilstības novērtēšanas struktūrai, kas minēta Regulas (EK) Nr. 765/2008 2. panta 13. punktā, vai līdzvērtīgai struktūrai.

                  Augsts

                  Jāizpilda būtiskais līmenis plus viena no alternatīvām 1.–3. punktā:

                              1.

                              Juridiskās personas uzdoto identitāti apliecina uz tādu pierādījumu pamata, ko atzīst dalībvalsts, kurā tiek iesniegts pieteikums uz elektroniskās identifikācijas līdzekli, ieskaitot juridiskās personas nosaukumu, juridisko formu un vismaz vienu unikālu identifikatoru, kas atspoguļo juridisko personu un ko lieto valsts vajadzībām,
                              un
                              ir pārbaudīts pierādījuma derīgums pēc autoritatīva avota ziņām.
                              vai

                              2.

                              Ja procedūras, ko publiska vai privāta vienība agrāk izmantojusi tajā pašā dalībvalstī citam nolūkam, nevis elektroniskās identifikācijas līdzekļu izdošanai, nodrošina uzticamību, kas līdzvērtīga tai, kas minēta 2.1.3. punktā attiecībā uz augstu uzticamības līmeni, tad vienībai, kas atbild par reģistrāciju, nav jāatkārto iepriekšējās procedūras, ja šādu līdzvērtīgu uzticamību apstiprina atbilstības novērtēšanas struktūra, kas minēta Regulas (EK) Nr. 765/2008 2. panta 13. punktā, vai līdzvērtīga struktūra,
                              un
                              tiek veikti pasākumi, kas pierāda, ka agrākās procedūras rezultāti vēl ir derīgi.
                              vai

                              3.

                              Ja elektroniskās identifikācijas līdzekļus izdod uz tāda derīga izziņota elektroniskās identifikācijas līdzekļa pamata, kura uzticamības līmenis ir augsts, nav vajadzīgs atkārtot identitātes pierādīšanas un verifikācijas procesus. Ja elektroniskās identifikācijas līdzeklis, kas ir par pamatu, nav izziņots, augstais uzticamības līmenis ir jāapstiprina atbilstības novērtēšanas struktūrai, kas minēta Regulas (EK) Nr. 765/2008 2. panta 13. punktā, vai līdzvērtīgai struktūrai,
                              un
                              tiek veikti pasākumi, kas pierāda, ka iepriekšējās šā izziņotā elektroniskās identifikācijas līdzekļa izdošanas procedūras rezultāti vēl ir derīgi.

            2.1.4.   Fizisku un juridisku personu elektroniskās identifikācijas līdzekļu saistījums

      Attiecīgos gadījumos uz starp fiziskas personas elektroniskās identifikācijas līdzekļa un juridiskas personas elektroniskās identifikācijas līdzekļa saistījumu (“saistījumu”) attiecas šādi nosacījumi:

                  1.

                  Jābūt iespējai saistījumu apturēt un/vai anulēt. Saistījuma darbības ciklu (piemēram, aktivizēšanu, apturēšanu, atjaunošanu, anulēšanu) pārvalda saskaņā ar valsts atzītām procedūrām.

                  2.

                  Fiziska persona, kuras elektroniskās identifikācijas līdzeklis ir saistīts ar juridiskās personas elektroniskās identifikācijas līdzekli, var deleģēt saistījuma īstenošanu citai fiziskai personai, pamatojoties uz valsts atzītām procedūrām. Tomēr atbildība paliek deleģējošajai fiziskajai personai.

                  3.

                  Saistījums veidojams šādi:

                              Uzticamības līmenis

                              Nepieciešamie elementi

                              Zems

                                          1.

                                          Fiziskas personas, kas darbojas juridiskās personas vārdā, identitātes pierādīšanu verificē kā veiktu zemajā līmenī vai augstākā.

                                          2.

                                          Saistījums ir izveidots, pamatojoties uz valsts atzītām procedūrām.

                                          3.

                                          Autoritatīvam avotam nav zināms, ka fiziskā persona būtu statusā, kas tai neļauj rīkoties juridiskās personas vārdā.

                              Būtisks

                              Zemā līmeņa 3. punkts plus:

                                          1.

                                          Fiziskas personas, kas darbojas juridiskās personas vārdā, identitātes pierādīšanu verificē kā veiktu būtiskajā vai augstajā līmenī.

                                          2.

                                          Saistījums ir izveidots, pamatojoties uz valsts atzītām procedūrām, kuru rezultātā saistījums reģistrēts autoritatīvā avotā.

                                          3.

                                          Saistījums ir verificēts, pamatojoties uz informāciju no autoritatīva avota.

                              Augsts

                              Zemā līmeņa 3. punkts un būtiskā līmeņa 2. punkts plus:

                                          1.

                                          Fiziskas personas, kas darbojas juridiskās personas vārdā, identitātes pierādīšanu verificē kā veiktu augstajā līmenī.

                                          2.

                                          Saistījums ir verificēts, pamatojoties uz unikālu identifikatoru, kas apzīmē juridisko personu un ko lieto valsts vajadzībām, un pamatojoties uz autoritatīva avota informāciju, kas unikāli apzīmē fizisko personu.

            2.2.   Elektroniskās identifikācijas līdzekļu pārvaldība

      2.2.1.   Elektroniskās identifikācijas līdzekļu īpašības un izveids

                  Uzticamības līmenis

                  Nepieciešamie elementi

                  Zems

                              1.

                              Elektroniskās identifikācijas līdzeklis izmanto vismaz vienu autentifikācijas faktoru.

                              2.

                              Elektroniskās identifikācijas līdzeklis ir veidots tā, ka izdevējs veic piemērotus pasākumus, lai pārliecinātos, ka to izmanto tikai tās personas kontrolē vai turējumā, kurai tas pieder.

                  Būtisks

                              1.

                              Elektroniskās identifikācijas līdzeklis izmanto vismaz divus dažādu kategoriju autentifikācijas faktorus.

                              2.

                              Elektroniskās identifikācijas līdzeklis ir veidots tā, lai var pieņemt, ka to izmanto tikai tad, ja tas ir tās personas kontrolē vai turējumā, kurai tas pieder.

                  Augsts

                  Būtiskais līmenis plus:

                              1.

                              Elektroniskās identifikācijas līdzeklis sargā no dublēšanas un viltošanas, kā arī no uzbrucējiem ar augstu uzbrukuma potenciālu.

                              2.

                              Elektroniskās identifikācijas līdzeklis ir veidots tā, lai persona, kurai tas pieder, to varētu droši aizsargāt tā, ka to neizmanto citi.

            2.2.2.   Izdošana, piegāde un aktivizācija

                  Uzticamības līmenis

                  Nepieciešamie elementi

                  Zems

                  Pēc izdošanas elektroniskās identifikācijas līdzekli piegādā ar mehānismu, kura izmantošana ļauj pieņemt, ka tas nonāk tikai pie personas, kam tas paredzēts.

                  Būtisks

                  Pēc izdošanas elektroniskās identifikācijas līdzekli piegādā ar mehānismu, kura izmantošana ļauj pieņemt, ka tas nonāk tikai tās personas turējumā, kam tas pieder.

                  Augsts

                  Aktivizēšanas process verificē, vai elektroniskās identifikācijas līdzeklis ir nonācis tikai tās personas turējumā, kurai tas pieder.

            2.2.3.   Apturēšana, anulēšana un reaktivizācija

                  Uzticamības līmenis

                  Nepieciešamie elementi

                  Zems

                              1.

                              Elektroniskās identifikācijas līdzekli ir iespējams laicīgi un efektīvi apturēt un/vai anulēt.

                              2.

                              Ir veikti pasākumi, kas novērš neautorizētu apturēšanu, anulēšanu un/vai reaktivizāciju.

                              3.

                              Reaktivizācija notiek tikai tad, ja joprojām tiek apmierinātas tādas pašas uzticamības prasības, kādas izvirzītas pirms apturēšanas vai anulēšanas.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.2.4.   Atjaunošana un aizstāšana

                  Uzticamības līmenis

                  Nepieciešamie elementi

                  Zems

                  Ņemot vērā risku, ka var mainīties personas identifikācijas dati, atjaunošanai vai aizstāšanai jāizpilda tādas pašas uzticamības prasības kā sākotnējā identitātes pierādīšanā un verifikācijā vai ir jābūt balstītai uz derīgu tāda paša vai augstāka uzticamības līmeņa elektroniskās identifikācijas līdzekli.

                  Būtisks

                  Tāpat kā zemajā līmenī.

                  Augsts

                  Zemais līmenis plus:
                  ja atjaunošana vai aizstāšana ir balstīta uz elektroniskās identifikācijas līdzekli, identitātes datus verificē pēc autoritatīva avota.

            2.3.   Autentifikācija

      Šajā punktā uzmanība veltīta briesmām, kas saistās ar autentifikācijas mehānisma lietošanu, un uzskaitītas prasības katrā uzticamības līmenī. Šajā punktā tiek uzskatīts, ka kontrole ir samērīga ar riskiem dotajā līmenī.
      2.3.1.   Autentifikācijas mehānisms

      Tabulā ir izklāstītas prasības katrā uzticamības līmenī attiecībā uz autentifikācijas mehānismu, kurā fiziskā vai juridiskā persona izmanto elektroniskās identifikācijas līdzekli, lai apstiprinātu savu identitāti pārbaudītājam.

                  Uzticamības līmenis

                  Nepieciešamie elementi

                  Zems

                              1.

                              Pirms personas identifikācijas datu izlaišanas tiek droši verificēts elektroniskās identifikācijas līdzeklis un tā derīgums.

                              2.

                              Ja personas identifikācijas dati tiek glabāti kā daļa no autentifikācijas mehānisma, minētā informācija ir aizsargāta, lai nodrošinātos pret nozaudēšanu un drošības politikas pārkāpumiem, ieskaitot analīzi bezsaistē.

                              3.

                              Autentifikācijas mehānisms īsteno drošības kontroli elektroniskās identifikācijas līdzekļu verifikācijai tā, ka ir maz ticams, ka tādas uzbrucēja ar vairāk nekā parastu uzbrukuma potenciālu darbības kā paziņojuma uzminēšana, pārtveršana, pārspēlēšana vai manipulācijas ar to spētu vājināt autentifikācijas mehānismus.

                  Būtisks

                  Zemais līmenis plus:

                              1.

                              Pirms personas identifikācijas datu izlaišanas ar dinamisko autentifikāciju tiek droši verificēts elektroniskās identifikācijas līdzeklis un tā derīgums.

                              2.

                              Autentifikācijas mehānisms īsteno drošības kontroli elektroniskās identifikācijas līdzekļu verifikācijai tā, ka ir maz ticams, ka tādas uzbrucēja ar vidēji augstu uzbrukuma potenciālu darbības kā paziņojuma uzminēšana, pārtveršana, pārspēlēšana vai manipulācijas ar to spētu vājināt autentifikācijas mehānismus.

                  Augsts

                  Būtiskais līmenis plus:
                  autentifikācijas mehānisms īsteno drošības kontroli elektroniskās identifikācijas līdzekļu verifikācijai tā, ka ir maz ticams, ka tādas uzbrucēja ar augstu uzbrukuma potenciālu darbības kā paziņojuma uzminēšana, pārtveršana, pārspēlēšana vai manipulācijas ar to spētu vājināt autentifikācijas mehānismus.

            2.4.   Pārvaldība un organizācija

      Visiem dalībniekiem, kas ar elektronisko identifikāciju saistītu pakalpojumu sniedz pārrobežu kontekstā (“pakalpojuma sniedzēji”), ir jābūt dokumentētai informācijas drošības pārvaldības praksei, rīcības politikai, riska pārvaldības pieejām un citiem atzītiem kontroles līdzekļiem, lai attiecīgām elektroniskās identifikācijas shēmu vadības struktūrām attiecīgajās dalībvalstīs sniegtu pārliecību, ka pastāv efektīva prakse. Visā 2.4. punktā visas prasības/elementus uzskata par samērīgiem ar dotā līmeņa riskiem.
      2.4.1.   Vispārīgi noteikumi

                  Uzticamības līmenis

                  Nepieciešamie elementi

                  Zems

                              1.

                              Pakalpojuma sniedzēji, kas nodrošina darbības pakalpojumus, uz ko attiecas šī regula, ir publiska iestāde vai juridiska vienība, ko par tādu atzīst kādas dalībvalsts tiesību akti un kam ir izveidota organizatoriskā struktūra un pilnībā darbojas visas daļas, kas vajadzīgas pakalpojumu sniegšanai.

                              2.

                              Pakalpojumu sniedzēji ievēro juridiskās prasības, kas tiem izvirzītas sakarā ar darbību un pakalpojuma sniegšanu, ieskaitot jautājumos par pieprasāmās informācijas veidiem, identitātes pierādīšanas veidu, par to, kāda informāciju drīkst paturēt un cik ilgi.

                              3.

                              Pakalpojumu sniedzēji spēj pierādīt spēju uzņemties risku sakarā ar atbildību par zaudējumiem, kā arī to, ka viņiem pietiek finanšu resursu nepārtrauktai darbībai un pakalpojumu sniegšanai.

                              4.

                              Pakalpojumu sniedzēji atbild par citām vienībām ārpakalpojumu veidā nodoto saistību izpildi un par to, lai shēmas politika būtu ievērota tā, it kā pienākumus būtu pildījuši paši pakalpojumu sniedzēji.

                              5.

                              Elektroniskās identifikācijas shēmām, kas nav izveidotas ar valsts tiesību aktiem, ir jābūt efektīvam darbības izbeigšanas plānam. Plānā jābūt noteiktai kārtībai, kā pakalpojums tiek izbeigts vai kā to turpina cits pakalpojumu sniedzējs, kā informējamas attiecīgās iestādes un galalietotāji, kā arī ziņas par to, kā uzskaites dati ir jāaizsargā, jāsaglabā un jāiznīcina saskaņā ar shēmas politiku.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.4.2.   Publicētie paziņojumi un informācija lietotājiem

                  Uzticamības līmenis

                  Nepieciešamie elementi

                  Zems

                              1.

                              Ir publicēta pakalpojuma definīcija, kas aptver visus piemērojamos noteikumus un maksas, ieskaitot tā izmantošanas ierobežojumus (ja tādi ir). Pakalpojuma definīcijā ietilpst privātuma politika.

                              2.

                              Ir jāievieš atbilstoša politika un procedūras, lai nodrošinātu, ka pakalpojuma lietotāji laicīgi un droši tiek informēti par izmaiņām pakalpojuma definīcijā un piemērojamajos noteikumos un privātuma politikā.

                              3.

                              Ir jāievieš atbilstoša rīcības politika un procedūras, kas nodrošina pilnīgas un pareizas atbildes uz informācijas pieprasījumiem.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.4.3.   Informācijas drošības pārvaldība

                  Uzticamības līmenis

                  Nepieciešamie elementi

                  Zems

                  Pastāv efektīva informācijas drošības pārvaldības sistēma informācijas drošības risku pārvaldībai un kontrolei.

                  Būtisks

                  Zemais līmenis plus:
                  informācijas drošības pārvaldības sistēma ievēro pārbaudītus informācijas drošības risku pārvaldības un kontroles standartus vai principus.

                  Augsts

                  Tāpat kā būtiskajā līmenī.

            2.4.4.   Uzskaite

                  Uzticamības līmenis

                  Nepieciešamie elementi

                  Zems

                              1.

                              Reģistrē un uztur attiecīgu informāciju, izmantojot efektīvu uzskaitvedības sistēmu, ņemot vērā piemērojamos tiesību aktus un labu praksi, kas attiecas uz datu aizsardzību un datu saglabāšanu.

                              2.

                              Saglabā, cik to ļauj valsts tiesību akti vai citi valsts administratīvi noteikumi, un aizsargā uzskaites datus tik ilgi, kamēr tie ir nepieciešami revīzijai un drošības pārkāpumu izmeklēšanai, un saglabāšanai, pēc kuras uzskaites datus drošā veidā iznīcina.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.4.5.   Iekārtas un personāls

      Tabulā ir norādītas prasības iekārtām un darbiniekiem un – attiecīgā gadījumā – apakšuzņēmējiem, kas uzņemas pienākumus, uz kuriem attiecas šī regula. Katras prasības izpilde ir proporcionāla riskam, kas saistās ar uzticamības līmeni.

                  Uzticamības līmenis

                  Nepieciešamie elementi

                  Zems

                              1.

                              Pastāv procedūras, kas nodrošina, ka darbinieki un apakšuzņēmēji ir pietiekami apmācīti, kvalificēti un pieredzējuši prasmēs, kas nepieciešamas viņu funkciju pildīšanai.

                              2.

                              Pietiek personāla un apakšuzņēmēju pakalpojuma pienācīgai sniegšanai un apgādei ar resursiem saskaņā ar tā politiku un procedūrām.

                              3.

                              Iekārtas, ko izmanto pakalpojuma sniegšanai, pastāvīgi uzrauga un aizsargā pret dabas untumu nodarīto kaitējumu, neatļautu piekļuvi un citiem faktoriem, kas var ietekmēt pakalpojuma drošību.

                              4.

                              Pakalpojuma sniegšanai izmantojamās iekārtas nodrošina piekļūšanu personas datu un kriptogrāfiskas vai citādas sensitīvas informācijas apstrādes zonām tikai pilnvarotiem darbiniekiem vai apakšuzņēmējiem.

                  Būtisks

                  Tāpat kā zemajā līmenī.

                  Augsts

                  Tāpat kā zemajā līmenī.

            2.4.6.   Tehniskā kontrole

                  Uzticamības līmenis

                  Nepieciešamie elementi

                  Zems

                              1.

                              Samērīga tehniskā kontrole, aizsargādama apstrādātās informācijas konfidencialitāti, integritāti un pieejamību, pārvalda riskus, kas apdraud pakalpojumu drošību.

                              2.

                              Elektronisko sakaru kanāli, ko izmanto personas datu vai sensitīvas informācijas apmaiņai, ir aizsargāti no pārtveršanas, manipulēšanas un pārspēlēšanas.

                              3.

                              Piekļuve sensitīviem kriptogrāfiskiem materiāliem, ko izmanto elektroniskās identifikācijas līdzekļu izdošanai un autentifikācijai, tiek dota tikai funkcijām un lietojumiem, kam piekļuve noteikti nepieciešama. Ir jānodrošina, ka šādus materiālus nekad pastāvīgi neuzglabā kā vienkāršu tekstu.

                              4.

                              Pastāv procedūras, kas nodrošina, ka drošība tiek uzturēta pastāvīgi un ka ir spēja reaģēt uz riska līmeņa maiņu, incidentiem un drošības pārkāpumiem.

                              5.

                              Visus informācijas nesējus ar personas datiem, kriptogrāfisku vai citādu sensitīvu informāciju uzglabā, pārvadā un likvidē drošā un aizsargātā veidā.

                  Būtisks

                  Tāpat kā zemajā līmenī plus:
                  sensitīvi kriptogrāfiskie materiāli, ko izmanto elektroniskās identifikācijas līdzekļu izdošanai un autentifikācijai, ir aizsargāti no viltošanas.

                  Augsts

                  Tāpat kā būtiskajā līmenī.

            2.4.7.   Atbilstība un revīzija

                  Uzticamības līmenis

                  Nepieciešamie elementi

                  Zems

                  Pastāv regulāra iekšējā revīzija, kas aptver visas daļas, kuras attiecas uz sniegto pakalpojumu piegādi, nodrošinot atbilstību attiecīgajai politikai.

                  Būtisks

                  Pastāv regulāra neatkarīga iekšējā revīzija vai ārējā revīzija, kas aptver visas daļas, kuras attiecas uz sniegto pakalpojumu piegādi, nodrošinot atbilstību attiecīgajai politikai.

                  Augsts

                              1.

                              Pastāv regulāra neatkarīga ārējā revīzija, kas aptver visas daļas, kas attiecas uz sniegto pakalpojumu piegādi, nodrošinot atbilstību attiecīgajai politikai.

                              2.

                              Ja shēmu tieši pārvalda valsts pārvaldes struktūra, shēmas revīziju veic saskaņā ar attiecīgās valsts tiesību aktiem.

         (1)  Eiropas Parlamenta un Padomes 2008. gada 9. jūlija Regula (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (OV L 218, 13.8.2008., 30. lpp.).


title: Komisijas Īstenošanas regula (ES) Nr. 17/2013 ( 2013. gada 14. janvāris ), ar ko apstiprina darbīgo vielu Trichoderma atroviride (celms I-1237) saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Īstenošanas regulas (ES) Nr. 540/2011 pielikumu  Dokuments attiecas uz EEZ

text:
               15.1.2013

               LV

               Eiropas Savienības Oficiālais Vēstnesis

               L 9/5

         KOMISIJAS ĪSTENOŠANAS REGULA (ES) Nr. 17/2013
   (2013. gada 14. janvāris),
   ar ko apstiprina darbīgo vielu Trichoderma atroviride (celms I-1237) saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Īstenošanas regulas (ES) Nr. 540/2011 pielikumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu un 78. panta 2. punktu,
   tā kā:

               (1)

               Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīva 91/414/EEK (2) attiecībā uz apstiprinājuma procedūru un nosacījumiem piemērojama darbīgajām vielām, par kurām saskaņā ar minētās direktīvas 6. panta 3. punktu pirms 2011. gada 14. jūnija pieņemts lēmums. Attiecībā uz Trichoderma atroviride (celms I-1237) Regulas (EK) Nr. 1107/2009 80. panta 1. punkta a) apakšpunkta nosacījumi ir izpildīti ar Komisijas Lēmumu 2008/565/EK (3).

               (2)

               Saskaņā ar Direktīvas 91/414/EEK 6. panta 2. punktu Francija 2007. gada 28. augustā saņēma pieteikumu no Agrauxine SA darbīgās vielas Trichoderma atroviride (celms I-1237) iekļaušanai Direktīvas 91/414/EEK I pielikumā. Ar Lēmumu 2008/565/EK tika apstiprināts, ka dokumentācija ir pilnīga, proti, to pamatā var uzskatīt par atbilstošu Direktīvas 91/414/EEK II un III pielikuma prasībām attiecībā uz datiem un informāciju.

               (3)

               Šīs darbīgās vielas iedarbība uz cilvēku un dzīvnieku veselību un vidi ir novērtēta saskaņā ar Direktīvas 91/414/EEK 6. panta 2. un 4. punkta noteikumiem attiecībā uz lietojuma veidiem, kurus ierosinājis pieteikuma iesniedzējs. Izraudzītā ziņotāja dalībvalsts 2011. gada 19. aprīlī iesniedza novērtējuma ziņojuma projektu.

               (4)

               Šo novērtējuma ziņojuma projektu izskatīja dalībvalstis un Eiropas Pārtikas nekaitīguma iestāde (turpmāk “iestāde”). 2012. gada 15. maijā iestāde iesniedza Komisijai savu secinājumu par darbīgās vielas Trichoderma atroviride (celms I-1237) (4) pesticīdu riska novērtējuma izskatīšanu. Dalībvalstis un Komisija izskatīja novērtējuma ziņojuma projektu un iestādes secinājumu Pārtikas aprites un dzīvnieku veselības pastāvīgajā komitejā, un 2012. gada 20. novembrī tas tika pabeigts kā Komisijas pārskata ziņojums par Trichoderma atroviride (celms I-1237).

               (5)

               Dažādajās veiktajās pārbaudēs tika konstatēts, ka Trichoderma atroviride (celms I-1237) saturoši augu aizsardzības līdzekļi kopumā ir uzskatāmi par atbilstošiem Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši attiecībā uz lietojuma veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi apstiprināt Trichoderma atroviride (celms I-1237).

               (6)

               Pirms apstiprināšanas būtu jāatvēl pietiekami ilgs periods, lai dalībvalstis un ieinteresētās personas varētu sagatavoties no apstiprinājuma izrietošo jauno prasību izpildei.

               (7)

               Neskarot saistības, kas apstiprināšanas rezultātā noteiktas ar Regulu (EK) Nr. 1107/2009, ņemot vērā īpašo situāciju, ko radījusi pāreja no Direktīvas 91/414/EEK uz Regulu (EK) Nr. 1107/2009, tomēr būtu jāpiemēro šādi nosacījumi. Pēc apstiprināšanas dalībvalstīm būtu jāatvēl seši mēneši tādu augu aizsardzības līdzekļu atļauju pārskatīšanai, kas satur Trichoderma atroviride (celms I-1237). Dalībvalstīm attiecīgi būtu jāmaina, jāaizstāj vai jāatsauc atļaujas. Atkāpjoties no iepriekš minētā termiņa, būtu jāparedz ilgāks laiks, lai saskaņā ar Direktīvas 91/414/EEK vienotajiem principiem par katru augu aizsardzības līdzekli katram attiecīgajam lietojuma veidam iesniegtu un novērtētu visus atjauninātos dokumentus, kas minēti III pielikumā.

               (8)

               Kā liecina pieredze, kas gūta, Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (5), var rasties grūtības, interpretējot spēkā esošo atļauju turētāju pienākumus attiecībā uz piekļuvi datiem. Lai izvairītos no turpmākiem sarežģījumiem, tādēļ būtu jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem minētās direktīvas I pielikumā vai regulās, ar ko apstiprina darbīgās vielas, neparedz nekādus jaunus pienākumus nedz dalībvalstīm, nedz atļauju turētājiem.

               (9)

               Saskaņā ar Regulas (EK) Nr. 1107/2009 13. panta 4. punktu attiecīgi būtu jāgroza pielikums Komisijas 2011. gada 25. maija Īstenošanas regulai (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (6).

               (10)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Darbīgās vielas apstiprināšana
   Darbīgo vielu Trichoderma atroviride (celms I-1237), kā norādīts I pielikumā, apstiprina atbilstīgi minētajā pielikumā izklāstītajiem nosacījumiem.
   2. pants
   Augu aizsardzības līdzekļu atkārtota novērtēšana
   1.   Dalībvalstis saskaņā ar Regulu (EK) Nr. 1107/2009 līdz 2013. gada 30. novembrim vajadzības gadījumā groza vai atsauc pašreizējās atļaujas augu aizsardzības līdzekļiem, kas satur darbīgo vielu Trichoderma atroviride (celms I-1237).
   Tās līdz minētajai dienai īpaši pārbauda, vai ir izpildīti šīs regulas I pielikuma nosacījumi, izņemot tos nosacījumus, kas norādīti minētā pielikuma īpašo noteikumu ailē, un vai atļaujas turētājam saskaņā ar Direktīvas 91/414/EEK 13. panta 1.–4. punkta nosacījumiem un Regulas (EK) Nr. 1107/2009 62. pantu ir tāda dokumentācija vai piekļuve tādai dokumentācijai, kas atbilst minētās direktīvas II pielikuma prasībām.
   2.   Atkāpjoties no 1. punkta, katru atļauto augu aizsardzības līdzekli, kas satur Trichoderma atroviride (celms I-1237) kā vienīgo darbīgo vielu vai vienu no vairākām darbīgajām vielām, kuras vēlākais līdz 2013. gada 31. maijam ir iekļautas Īstenošanas regulas (ES) Nr. 540/2011 pielikumā, dalībvalstis atkārtoti novērtē saskaņā ar vienotajiem principiem, kuri noteikti Regulas (EK) Nr. 1107/2009 29. panta 6. punktā, pamatojoties uz dokumentāciju, kas atbilst Direktīvas 91/414/EEK III pielikuma prasībām, un ņemot vērā šīs regulas I pielikuma īpašo noteikumu sleju. Pamatojoties uz minēto novērtējumu, tās nosaka, vai līdzeklis atbilst Regulas (EK) Nr. 1107/2009 29. panta 1. punktā izklāstītajiem nosacījumiem.
   Pēc tam, kad tas ir noteikts, dalībvalstis rīkojas šādi:

               a)

               ja līdzeklis satur Trichoderma atroviride (celms I-1237) kā vienīgo darbīgo vielu, atļauju vajadzības gadījumā groza vai atsauc vēlākais līdz 2014. gada 30. novembrim; vai

               b)

               ja līdzeklis satur Trichoderma atroviride (celms I-1237) kā vienu no vairākām darbīgajām vielām, atļauju vajadzības gadījumā groza vai atsauc vēlākais līdz 2014. gada 30. novembrim vai līdz datumam, kas šādai grozīšanai vai atsaukšanai paredzēts attiecīgajā tiesību aktā vai aktos, ar kuriem attiecīgā viela vai vielas iekļautas Direktīvas 91/414/EEK I pielikumā vai ar kuriem minētā viela vai vielas apstiprinātas, izvēloties vēlāko no šiem datumiem.

         3. pants
   Grozījumi Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.
   4. pants
   Stāšanās spēkā un piemērošanas diena
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2013. gada 1. jūnija.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 14. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 309, 24.11.2009., 1. lpp.

      (2)  OV L 230, 19.8.1991., 1. lpp.

      (3)  OV L 181, 10.7.2008., 49. lpp.

      (4)  EFSA Journal 2012; 10(6):2706. Pieejams tiešsaistē: www.efsa.europa.eu.

      (5)  OV L 366, 15.12.1992., 10. lpp.

      (6)  OV L 153, 11.6.2011., 1. lpp.

      I PIELIKUMS

                  Parastais nosaukums, identifikācijas numuri

                     IUPAC nosaukums

                  Tīrība (1)

                  Apstiprināšanas datums

                  Apstiprināšanas termiņa beigas

                  Īpaši noteikumi

                     Trichoderma atroviride (celms I-1237)

                     CNCM numurs: I-1237

                     Nepiemēro

                      kvv/g (
                      sporas/g)

                  2013. gada 1. jūnijs

                  2023. gada 31. maijs

                  Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par Trichoderma atroviride (celms I-1237), un jo īpaši tā I un II papildinājumu, ko 2012. gada 20. novembrī pabeidza Pārtikas aprites un dzīvnieku veselības pastāvīgā komiteja.
                  Šai vispārīgajā novērtējumā dalībvalstis īpašu uzmanību pievērš operatoru un strādnieku aizsardzībai un ņem vērā, ka Trichoderma atroviride (celms I-1237) uzskatāms par potenciālu kairinātāju.
                  Lietošanas nosacījumos vajadzības gadījumā ietver riska mazināšanas pasākumus.

         (1)  Sīkāka informācija par darbīgās vielas identitāti un specifikāciju sniegta pārskata ziņojumā.

      II PIELIKUMS
      Īstenošanas regulas (ES) Nr. 540/2011 pielikuma B daļai pievieno šādu ierakstu:

                     Numurs

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Apstiprinājuma datums

                     Apstiprinājuma beigu datums

                     Īpaši noteikumi

                     “32

                        Trichoderma atroviride (celms I-1237)

                        CNCM numurs: I-1237

                     Nepiemēro

                         kvv/g (
                         sporas/g)

                     2013. gada 1. jūnijs

                     2023. gada 31. maijs

                     Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par Trichoderma atroviride (celms I-1237), un jo īpaši tā I un II papildinājumu, ko 2012. gada 20. novembrī pabeidza Pārtikas aprites un dzīvnieku veselības pastāvīgā komiteja.
                     Šai vispārīgajā novērtējumā dalībvalstis īpašu uzmanību pievērš operatoru un strādnieku aizsardzībai un ņem vērā, ka Trichoderma atroviride (celms I-1237) uzskatāms par potenciālu kairinātāju.
                     Lietošanas nosacījumos vajadzības gadījumā ietver riska mazināšanas pasākumus.”

         (1)  Sīkāka informācija par darbīgās vielas identitāti un specifikāciju sniegta pārskata ziņojumā.


title: Komisijas Īstenošanas regula (ES) Nr. 1022/2011 ( 2011. gada 14. oktobris ) par darbīgās vielas ciklanilīda apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011 Dokuments attiecas uz EEZ

text:
               15.10.2011

               LV

               Eiropas Savienības Oficiālais Vēstnesis

               L 270/20

         KOMISIJAS ĪSTENOŠANAS REGULA (ES) Nr. 1022/2011
   (2011. gada 14. oktobris)
   par darbīgās vielas ciklanilīda apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. pantu un 78. panta 2. punktu,
   tā kā:

               (1)

               Darbīgo vielu ciklanilīdu uz periodu, kas beidzas 2011. gada 31. oktobrī, iekļāva I pielikumā Padomes 1991. gada 15. jūlija Direktīvā 91/414/EEK par augu aizsardzības līdzekļu laišanu tirgū (2).

               (2)

               Lai pieteikumu iesniedzēji varētu sagatavot pieteikumus un lai Komisija minētos pieteikumus varētu izvērtēt un par tiem lemt, ar Komisijas 2010. gada 10. novembra Direktīvu 2010/77/ES, ar ko groza Padomes Direktīvu 91/414/EEK attiecībā uz termiņu, līdz kuram konkrētas darbīgās vielas paliek iekļautas I pielikumā (3), vielas statusu sarakstā pagarināja līdz 2015. gada 31. decembrim.

               (3)

               Saskaņā ar Regulas (EK) Nr. 1107/2009 78. panta 3. punktu minēto vielu iekļāva pielikuma A daļā Komisijas 2011. gada 25. maija Īstenošanas regulā (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (4), un būtu uzskatāms, ka saskaņā ar Regulu (EK) Nr. 1107/2009 tā ir apstiprināta.

               (4)

               Tomēr par attiecīgo darbīgo vielu Komisija pieteikumus nesaņēma, un Komisijas 2010. gada 7. decembra Regulas (ES) Nr. 1141/2010, ar ko nosaka procedūru, ar kuru Padomes Direktīvas 91/414/EEK I pielikumā atkārtoti iekļauj aktīvo vielu otro grupu, un izveido šo vielu sarakstu (5), 4. panta 1. punktā šādu pieteikumu iesniegšanai paredzētais termiņš ir beidzies.

               (5)

               Tāpēc minētās darbīgās vielas apstiprinājums nebūtu jāatjauno un no Īstenošanas regulas (ES) Nr. 540/2011 pielikuma A daļas tas būtu jāsvītro no tās dienas, kurā beigtos tās apstiprinājuma termiņš, ja tas nebūtu pagarināts ar Direktīvu 2010/77/ES.

               (6)

               Būtu jāatvēl dalībvalstīm laika periods, kas nepieciešams ciklanilīdu saturošiem augu aizsardzības līdzekļiem piešķirto atļauju atcelšanai.

               (7)

               Šī regula neskar iespēju saskaņā ar Regulas (EK) Nr. 1107/2009 7. pantu iesniegt citus pieteikumus attiecībā uz šo vielu.

               (8)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Apstiprinājuma neatjaunošana
   Darbīgās vielas ciklanilīda apstiprinājumu neatjauno.
   2. pants
   Pārejas noteikumi
   Dalībvalstis nodrošina, lai līdz 2012. gada 30. aprīlim tiktu atsauktas to augu aizsardzības līdzekļu atļaujas, kuru sastāvā ir ciklanilīds.
   3. pants
   Pagarinājuma periodi
   Jebkāds pagarinājuma periods, ko kāda dalībvalsts piešķīrusi attiecībā uz augu aizsardzības līdzekļiem, kuri satur ciklanilīdu, attiecībā uz pārdošanu un izplatīšanu beidzas vēlākais 2012. gada 31. oktobrī, savukārt attiecībā uz līdzšinējo krājumu likvidēšanu, uzglabāšanu un izmantošanu – vēlākais 2013. gada 31. oktobrī.
   4. pants
   Grozījumi Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikuma A daļu groza saskaņā ar šīs regulas pielikumu.
   5. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 14. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 309, 24.11.2009., 1. lpp.

      (2)  OV L 230, 19.8.1991., 1. lpp.

      (3)  OV L 293, 11.11.2010., 48. lpp.

      (4)  OV L 153, 11.6.2011., 1. lpp.

      (5)  OV L 322, 8.12.2010., 10. lpp.

      PIELIKUMS
      Īstenošanas regulas (ES) Nr. 540/2011 pielikuma A daļā tabulas 21. rindu aizstāj ar šādu:

                     Numurs

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Apstiprināšanas datums

                     Apstiprināšanas termiņa beigas

                     Īpaši noteikumi

                     “21

                     Ciklanilīds

                        CAS Nr. 113136-77-9

                        CIPAC Nr. 586

                     Nav pieejams

                     960 g/kg

                     2001. gada 1. novembris

                     2011. gada 31. oktobris

                     Var atļaut lietot tikai kā augu augšanas regulatoru.
                     Maksimālais piemaisījuma 2,4-dihloranilīna (2,4-DHA) saturs rūpnieciskajā darbīgajā vielā nedrīkst pārsniegt 1 g/kg.
                     Augu veselības pastāvīgās komitejas sasaukšanas datums, kurā pārskata ziņojums tika pabeigts: 2001. gada 29. jūnijs.”

         (1)  Sīkāka informācija par darbīgo vielu identitāti un to specifikāciju ir sniegta attiecīgajos pārskata ziņojumos.


title: Komisijas Īstenošanas regula (ES) Nr. 918/2014 ( 2014. gada 22. augusts ), ar ko groza Īstenošanas regulu (ES) Nr. 540/2011 attiecībā uz darbīgās vielas taisnās ķēdes lepidopterān-feromonu apstiprināšanas nosacījumiem  Dokuments attiecas uz EEZ

text:
               23.8.2014

               LV

               Eiropas Savienības Oficiālais Vēstnesis

               L 251/24

         KOMISIJAS ĪSTENOŠANAS REGULA (ES) Nr. 918/2014
   (2014. gada 22. augusts),
   ar ko groza Īstenošanas regulu (ES) Nr. 540/2011 attiecībā uz darbīgās vielas taisnās ķēdes lepidopterān-feromonu apstiprināšanas nosacījumiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,
   tā kā:

               (1)

               Darbīgā viela taisnās ķēdes lepidopterān-feromoni tika iekļauta Padomes Direktīvas 91/414/EEK (2) I pielikumā ar Komisijas Direktīvu 2008/127/EK (3) saskaņā ar Komisijas Regulas (EK) Nr. 2229/2004 (4) 24.b pantā paredzēto procedūru. Tā kā Direktīva 91/414/EEK ir aizstāta ar Regulu (EK) Nr. 1107/2009, šī viela ir uzskatāma par apstiprinātu saskaņā ar minēto regulu un iekļauta Komisijas Īstenošanas regulas (ES) Nr. 540/2011 (5) pielikuma A daļā.

               (2)

               Saskaņā ar Regulas (EK) Nr. 2229/2004 25.a pantu Eiropas Pārtikas nekaitīguma iestāde (turpmāk “iestāde”) 2013. gada 13. decembrī sniedza Komisijai savu viedokli attiecībā uz pārskata ziņojuma projektu par taisnās ķēdes lepidopterān-feromoniem (6). Iestāde savu viedokli par taisnās ķēdes lepidopterān-feromoniem darīja zināmu pieteikuma iesniedzējam. Komisija aicināja iesniedzēju sniegt komentārus attiecībā uz pārskata ziņojuma projektu par taisnās ķēdes lepidopterān-feromoniem. Dalībvalstis un Komisija izskatīja novērtējuma ziņojuma projektu un iestādes viedokli Augu, dzīvnieku, pārtikas aprites un dzīvnieku barības pastāvīgajā komitejā, un 2014. gada 11. jūlijā tas tika pabeigts kā Komisijas pārskata ziņojums par taisnās ķēdes lepidopterān-feromoniem.

               (3)

               Ir apstiprināts, ka darbīgā viela taisnās ķēdes lepidopterān-feromoni ir uzskatāma par apstiprinātu saskaņā ar Regulu (EK) Nr. 1107/2009.

               (4)

               Taisnās ķēdes lepidopterān-feromoni ir feromonu grupa, kurus dabīgā ceļā ražo zvīņspārņu kārtas kukaiņi. Tiem ir kopīga strukturālā definīcija un darbības mehānisms. Pārskata ziņojumā par taisnās ķēdes lepidopterān-feromoniem (SANCO/2633/2008) ir iekļauts saraksts ar atsevišķiem savienojumiem, kuriem ir kopīga taisnās ķēdes lepidopterān-feromonu strukturālā definīcija un kuri ir atļauto augu aizsardzības līdzekļu sastāvā. Šo sarakstu atjaunina pēc vajadzības.

               (5)

               Ievērojot Regulas (EK) Nr. 1107/2009 13. panta 2. punktu saistībā ar tās 6. pantu un jaunāko zinātnes un tehnikas atziņu gaismā ir jāgroza taisnās ķēdes lepidopterān-feromonu apstiprināšanas nosacījumi. Konkrētāk, ir lietderīgi pieprasīt papildu apstiprinošu informāciju.

               (6)

               Tāpēc Īstenošanas regulas (ES) Nr. 540/2011 pielikums būtu attiecīgi jāgroza.

               (7)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Grozījumi Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikuma A daļu groza saskaņā ar šīs regulas pielikumu.
   2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 22. augustā

            Komisijas vārdā –

            priekšsēdētājs

         José Manuel BARROSO

      (1)  OV L 309, 24.11.2009., 1. lpp.

      (2)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

      (3)  Komisijas 2008. gada 18. decembra Direktīva 2008/127/EK, ar ko groza Padomes Direktīvu 91/414/EEK, lai tajā iekļautu vairākas darbīgās vielas (OV L 344, 20.12.2008., 89. lpp.).

      (4)  Komisijas 2004. gada 3. decembra Regula (EK) Nr. 2229/2004, ar ko nosaka turpmākus sīki izstrādātus noteikumus, kā īstenot ceturto posmu darba programmā, kura minēta Padomes Direktīvas 91/414/EEK 8. panta 2. punktā (OV L 379, 24.12.2004., 13. lpp.).

      (5)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

      (6)  Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Straight Chain Lepidopteran Pheromones. EFSA Journal (2014); 12(1):3524. (537 lpp.). doi:10.2903/j.efsa.2014.3524. Pieejams tiešsaistē: www.efsa.europa.eu/efsajournal.

      PIELIKUMS
      Īstenošanas regulas (ES) Nr. 540/2011 pielikuma A daļā 255. rindu par darbīgo vielu taisnās ķēdes lepidopterān-feromoniem aizstāj ar šādu:

                     Numurs

                     Parastais nosaukums, identifikācijas numuri

                        IUPAC nosaukums

                     Tīrība

                     Apstiprināšanas datums

                     Apstiprināšanas termiņa beigas

                     Īpaši noteikumi

                     “255

                     Taisnās ķēdes lepidopterān-feromoni

                     Pārskata ziņojums (SANCO/2633/2008)

                     Pārskata ziņojums (SANCO/2633/2008)

                     2009. gada 1. septembris

                     2019. gada 31. augusts

                     A DAĻA
                     Var atļaut izmantot tikai kā atraktantus.
                     B DAĻA
                     Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par taisnās ķēdes lepidopterān-feromoniem (SANCO/2633/2008), un jo īpaši tā I un II papildinājumu, ko pabeigusi Augu, dzīvnieku, pārtikas aprites un dzīvnieku barības pastāvīgā komiteja.
                     Izmantošanas nosacījumos vajadzības gadījumā ietver apdraudējuma mazināšanas pasākumus.
                     Pieteikuma iesniedzējs sniedz apstiprinošu informāciju par:

                                 1)

                                 aldehīdu grupas savienojumu genotoksisko profilu;

                                 2)

                                 iedarbību uz cilvēkiem un vidi, ko rada dažādi taisnās ķēdes lepidopterān-feromonu kā augu aizsardzības līdzekļa lietojumi, salīdzinot ar šo feromonu dabiskajiem fona līmeņiem.

                           Pieteikuma iesniedzējs 1. punktā minēto informāciju iesniedz Komisijai, dalībvalstīm un iestādei līdz 2015. gada 31. decembrim, savukārt 2. punktā minēto informāciju – līdz 2016. gada 31. decembrim.”